
godkjenning av Mastergradsprogram i økonomi og administrasjon ved Norges fiskerihøgskole

Bakgrunn

I møtet 19.02.04 behandlet universitetsstyret sak S 07-04 Vurdering av økonomifaget ved Universitetet i Tromsø. I punkt 2 i styrets vedtak heter det ”Eventuelle nye mastergradsprogram innen økonomi med tilhørende studieretninger må legges fram for styret til godkjenning i møtet 1. april.” Norges fiskerihøgskole (NFH) har nå utarbeidet en studieplan for mastergradsprogram i økonomi og administrasjon. I brev datert 24.03.04 ber NFH om godkjenning av dette mastergradsprogrammet, se vedlegg.

Studieplan for mastergradsprogrammet i økonomi og administrasjon er organisert med to studieretninger: 

· bedriftsøkonomi

· markedsføring og innovasjon 

Studentene har et felles første semester før de velger studieretning. Begge studieretningene er organisert slik at de tilfredsstiller de faglige kravene Nasjonalt råd for økonomisk og administrative fag (NRØA) har satt for mastergradsutdanninger i økonomisk-administrative fag.

For opptak til studiet vil det kreves bachelorgrad, cand.mag.-grad eller tilsvarende utdanning av minst tre års varighet. I tillegg kreves det en fordypning på minimum 80 studiepoengs omfang i økonomisk-administrative fag eller en integrert utdanning av minst 120 studiepoengs omfang innenfor fagområdet til mastergraden.

Studiet tar sikte på å rekruttere studenter med bachelorgrad i bedriftsøkonomi og logistikk som er et samarbeid mellom Universitetet i Tromsø og Høgskolen i Tromsø. I tillegg vil søkere med bestemte utdanninger, for eksempel innen økonomi og administrasjon, fra høgskoler kunne søke.

Høsten 2005 vil de første studentene på bachelorgradsstudiet i marin bedriftsledelse ved NFH være ferdig med bachelorgraden og være klar for opptak til studier på mastergradsnivå. Studenter på marin bedriftsledelse kan velge mellom tre retninger i bachelorstudiet, en med fordypning i økonomiske fag,  en med fordypning i språk og en med fiskerifaglig fordypning. De studentene som følger den økonomiske retningen, vil tilfredsstille opptaksgrunnlaget til mastergrad i økonomi og administrasjon. Studenter fra de to andre retningene vil ikke tilfredstille opptaksgrunnlaget, og for disse studentene er det til nå ikke utarbeidet et studietilbud på mastergradsnivå.

NFH ønsker å sette rammen for opptaket til mastergradsstudiet i økonomi og administrasjon til 20 plasser høsten 2004. Adgangsreguleringen av opptaket er begrunnet med begrenset veiledningskapasitet.

Opptak og rangering av søkere til mastergradsstudiet i økonomi og administrasjon vil være regulert av Forskrift om opptak til studier ved Universitetet i Tromsø.
Universitetssdirektørens vurderinger:

Et mastergradsprogram i økonomi og administrasjon med planlagt studiestart høsten 2004 vil sikre studenter på bachelorstudiet i bedriftsøkonomi og logistikk et tilbud om videre studier på mastergradsnivå. Det normale må være at alle bachelorprogram Universitetet i Tromsø tilbyr, gir mulighet for studentene til å fortsette på et mastergradsstudium. Det er derfor godt at dette tilbudet er på plass til høsten for denne studentgruppen.

Mastergradsprogrammet vil også gi studenter på bachelorprogrammet i marin bedriftsledelse med fordypning i økonomi et studietilbud på mastergradsnivå. Studenter med fordypning i språk eller med fiskerifaglig fordypning bør også tilbys videre studier på mastergradsnivå. Universitetsdirektøren har forstått det slik at NFH i løpet av høstsemesteret 2004 vil vurdere et tilbud på mastergradsnivå også for denne gruppen studenter.

Søkergrunnlaget til mastergradsprogrammet i økonomi og administrasjon er stort. Bare på bachelorstudiet i bedriftsøkonomi og logistikk er det 43 studenter som vil bli ferdige til sommeren og som da kan søke opptak til mastergradsprogrammet. I tillegg vil studenter med bestemte økonomiske utdanninger fra høgskolene også kunne søke. NFH ønsker å adgangsregulere opptaket til mastergradsprogrammet i økonomi og administrasjon til 20 studieplasser, og begrunner adgangsreguleringen med begrenset veiledningskapasitet. Universitetsdirektøren har ingen merknader til dette.

Innstilling til vedtak:

1. Universitetsstyret godkjenner opprettelsen av mastergradsstudium i økonomi og administrasjon med studieretningene: 

· bedriftsøkonomi

· markedsføring og innovasjon

2. Mastergradsstudiet i økonomi og administrasjon tar opp studenter fra og med studieåret 2004-2005. For studieåret 2004-2005 settes opptakskapasiteten til 20 studenter.

Tromsø, 24.03.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Vedlegg:
Brev fra NFH, datert 24.03.04

Saksbehandler: rådgiver Espen Kristensen, Studieavdelinga

Universitetsdirektøren

Studieavdelinga

side 2

